**ÅRSMELDING 2024 FOR TRIPP-TRAPP ÅPEN BARNEHAGE**

Tripp-trapp åpen barnehage eies og drives av Færder kirkelige fellesråd, og har lokalene i Torød kirkestue som sitt tilholdssted. Barnehagen er et gratis pedagogisk tilbud til barn fra 0-6 år, i følge med voksen. Den har også en diakonal og nettverksbyggende rolle.

Tripp-trapp er åpen tre dager i uken, tirs-tors i totalt 16 timer, og er godkjent for 30 barn pluss voksne. Barnehagen følger skoleruta, og er i tillegg stengt ved 5 planleggingsdager i året.

Styringsdokumenter er «Lov om barnehager» og «Rammeplan for barnehager», samt andre forskrifter knyttet ti l barnehagedrift. Barnehagen har utvidet kristen formålsparagraf til grunn for sin virksomhet.

**Personalet**

I barnehagen er det to ansatte; pedagogisk medarbeider Sonja Thorsnes i 0,23 % stilling og pedagogisk leder og styrer Anette Foss Aasmundrud i 0,60 % stilling. De ansatte jobber i tillegg inn skoleferiene. Driften har dessverre vært noe preget av sykdom i løpet av 2024, og barnehagen har hatt noen vikarer inne for å dekke opp deler av fraværet.

Babysang arrangeres av Tripp-trapp åpen barnehage og deles mellom Sonja og Anette. I Anettes stilling inngår administrering av babysang samt gjennomføring annenhver torsdag. Sonja gjennomfører babysang annenhver torsdag i sin andre stilling som menighetspedagog og lønnes da av Færder kirkelige fellesråd.

Fra høsten 2022 har vi vært så heldige å få hjelp av frivillig vert og kjøkkenhjelp til babysang. Uten frivillig hjelp vil ikke det være mulig å gjennomføre babysang.

**Brukergruppen**

Daglig besøkstall i barnehagen varierer alt i fra 2 på det minste til 21 på det meste. Dette året har det også vært delt tydeligere i to «dagskull». De som er i barnehagen mellom 9-12 og de som kommer mellom 12-14. På vårsemesteret kom det mange som hadde vokst ut av babysang – så denne kombinasjonen på Torød er veldig fin. Det var mange pappaer og besteforeldre som fant veien. Spesielt flott var det at en pappa og bestefar bidro ofte med gitar- og ukulelespill.

**Samarbeidsutvalget og foreldreråd**

Barnehagens samarbeidsutvalg (SU) består av en representant fra eier, to representanter fra ansatte og to foreldrerepresentanter. Gunn Langedrag er fra valgt som eiers representant.

Anette Foss Aasmundrud er konstituert leder og Sonja Thorsnes nestleder og sekretær. Foreldrerepresentantene velges så fremt det er mulig for et helt barnehageår. Det er konstituert nytt SU der ansatte og foreldrerep. følger barnehageåret 24/25. For øvrig har samarbeidet mellom foreldre foregått i det daglige.

**Betaling**

Barnehagen er et gratis pedagogisk tilbud, der deltagerne ikke må betale for plass. Besøkende betaler imidlertid kr 30 pr familie pr gang for kaffe/te og annen servering ved ulike anledninger. Dersom barnehagen anser betaling som belastende eller til hinder for oppmøte hos enkeltfamilier, gis det dispensasjon fra dette. Dette er også viktig for oss å opplyse om til alle besøkende.

På babysang koster det kr 60 pr familie inkl servering av lunsj, her kan vi også gi unntak.

**Økonomi**

Tripp-trapp åpen barnehagen drives i økonomisk samskaping mellom Færder kirkelige fellesråd og Færder kommune. Barnehagens lokaler er godkjent for 30 barn. Etter endringer i barnehageloven har Tripp-trapp fra 2012 fått beregnet tilskudd basert på 20 barn fra Færder kommune, etter nasjonal sats.

Lovverk knyttet til drift av åpne barnehager er tolkbart, og den enkelte kommune *kan* derfor velge å vurdere en annen type beregning som grunnlag for tilskudd. Dette har barnehagen jobbet for over mange år.

Uten tilskuddet som kirken gir knyttet til svært lav husleie inkl bl.a strøm, renovasjon, daglig renhold, vaktmestertjeneste, samt administrasjon, konsultasjon og føring av regnskap vil ikke barnehagen klare seg.

For 2024 har barnehagen fått tilskudd fra Færder kommune for 20 barn.

Budsjettet for barnehagen settes opp av styrer og kontorleder i samarbeid, det godkjennes deretter av SU og fellesrådet.

**Lokaler**

Barnehagen er godkjent for bruk av begge etasjer og de benyttes jevnlig. Sikkerhet vurderes etter barnehagens årshjul, og handlingsplan er drøftet med driftsleder i 2024.

Eier gjør forefallende vedlikehold av ytterside og ev innside av bygg.

Kirkestuen ble malt utvendig på våren.

**Uteområdet**

Uteområdet utenfor barnehagen består av en sandkasse og naturlig skråning med trær, som gir fine motoriske utfordringer til barna. Uteområdet er kjærkommen særlig tidlig høst og vår/sommer. Lekebord, sandkasse, plankehytte og paller er populære. Dette er et friområde og benyttes også av naboer og skolebarn. Det er ellers aldersbestemt hvor mye det lekes ute.

**Kurs/ utvikling**

Det er eier sitt primære ansvar og sørge for å øke kompetansen til alle ansatte i barnehagen.

Barnehagen har mulighet til å delta på planleggingsdager som arrangeres av kommunen, og vi har av og til kurs i samarbeid med Teie kirkes barnehage.

Styrer inviteres også til myndighetsmøter for styrere i Færder kommune. Men fordi vi er få ansatte er det ikke så lett å gå fra barnehagen på dagtid. Styrer forsøker å holde seg oppdatert via referater og mail, samt digitale ressurser. Barnehagen har også egne planleggingsdager der praksis og relevante temaer jobbes med.

**Pedagogisk innhold**

Lek, samspill, inkludering og aktiv deltagelse er satsingsområder i Tripp-trapp. Vi legger vekt på å skape et stimulerende og inkluderende miljø som skal gi gode utviklingsmuligheter for barna, og der alle deltagere er med å påvirke hverdagen i barnehagen.

Vi har forsket med lekesand, vann, snø og is, sanseflasker og lukteposer, ulike malingsaktiviteter, papir og naturmateriell. Vi har bakt boller og rundstykker, sådd ertespirer, hatt eggejakt, 17.mai fest, bondegårdstur, turer til skogen og sjøen, kirkebesøk og lek på naturlekeplassen vår.  Og aller mest har vi lekt, sunget og spilt på instrumenter hver eneneste dag gjennom hele året.

Vi er opptatt av å tilrettelegge og stimulere til god lek mellom barn-barn og barn-voksne, nysgjerrighet og utforsking og fremme lekens betydning i barns liv.

I barnehagen jobber vi også med å styrke foreldrerollen, modellere og utvikle godt samspill med barn, inspirere til god omsorg, oppdragelse med kristne verdier, og til deltagende barn og voksne.

**Babysang**

Babysang i Torød kirkestue/kirke er et tiltak felles for de 3 menighetene Teie, Nøtterøy og Torød, arrangert av Tripp-trapp åpen barnehage. Babysang er et ukentlig tilbud som er åpent for alle med babyer 0-1 år, torsdag kl. 11-13 i Torød kirkestue. Det er et tilbud for foreldre og babyer til å møtes, synge og regle, og gi omsorg i form av kontakt, gode samtaler og måltidsfellesskap. Babysang er nært knyttet til barnehagen som holder til i samme bygg med de samme ansatte. Mange babysangere fortsetter i barnehagen, og får på den måten tilgang til et større nettverk av familier i nærområdet, et positivt forhold til kirken og til ulike fellesskap i kirken i Færder.

I tillegg til de faste ansatte, har vi dette året vært heldige og videre hatt med Hanne Kristoffersen Foshaugen som frivillig. Det er likevel skjørt med bare en frivillig, og det er behov for flere frivillige i babysang og gjerne en lesevenn i Tripp-trapp.